U-I-233/07
Datum: 2008-09-18T00:00:00.000+02:00
ecli: ECLI:SI:USRS:2008:U.I.233.07
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 18.09.2008
dokument: US28274
akt: Odlok o prostorskih ureditvenih pogojih za območje Občine Kranjska Gora (Uradni list RS, št. 37/02 – ur. p. b., 113/02, 82/05 in 42/08 ­– popr.), 6., 8.b, 11., 16.a, 21., 38. in 50. čl.
resitev: zavrženje
izrek: Pobuda za začetek postopka za oceno ustavnosti in zakonitosti 6., 8.b, 11., 16.a, 21., 38. in 50. člena Odloka o prostorskih ureditvenih pogojih za območje Občine Kranjska Gora (Uradni list RS, št. 37/02 – ur. p. b., 113/02, 82/05 in 42/08 ­– popr.) se zavrže.
stavek: V primerih, ko izpodbijani predpis ne učinkuje neposredno, izkazuje pobudnik pravni interes za oceno ustavnosti izpodbijanega predpisa šele po izčrpanju vseh pravnih sredstev v postopkih pred pristojnimi sodišči hkrati z vložitvijo ustavne pritožbe.
odlocitev: sklep
geslo: 1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
podlaga: Člen 25.3, Zakon o Ustavnem sodišču [ZUstS]
vlagatelj: Andreja Kunšič, Mojstrana
datum_vloge: 2007-08-21T22:00:00.000Z
datum_odlocitve: 2008-09-17T22:00:00.000Z

# U-I-233/07-4

18. 9. 2008

## SKLEP

Ustavno sodišče je v postopku za preizkus pobude Andreje Kunšič, Mojstrana, na seji 18. septembra 2008

## sklenilo:

**Pobuda za začetek postopka za oceno ustavnosti in zakonitosti 6., 8.b, 11., 16.a, 21., 38. in 50. člena Odloka o prostorskih ureditvenih pogojih za območje Občine Kranjska Gora (Uradni list RS, št. 37/02 – ur. p. b., 113/02, 82/05 in 42/08 ­– popr.) se zavrže.**

## Obrazložitev

Pobudnica izpodbija 6., 8.b, 11., 16.a, 21., 38. in 50. člen Odloka o prostorskih ureditvenih pogojih za območje Občine Kranjska Gora (v nadaljevanju Odlok). Odlok naj bi bil v izpodbijanem delu v neskladju s 33., 34., 67., z 72., 78., s 140., 144. in s 153. členom Ustave. Pobudnica utemeljuje svoj pravni interes z zatrjevanjem, da se je v postopku pridobivanja gradbenega dovoljenja pokazalo, da izpodbijane določbe Odloka onemogočajo izdajo gradbenega dovoljenja. Prilaga odločbo Upravne enote Jesenice št. 351-277/2006 z dne 6. 3. 2007, s katero je bil zavrnjen njen zahtevek za izdajo gradbenega dovoljenja za nadomestno gradnjo, in odločbo Ministrstva za okolje in prostor št. 35108-81/2007-2 z dne 31. 5. 2007, s katero je bila zavrnjena njena pritožba zoper odločitev upravnega organa prve stopnje.

Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji se v primerih, ko izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep št. U-I-251/07 z dne 10. 1. 2008, Uradni list RS, št. 6/08). Navedeno stališče pobudniku ne onemogoča dostopa do Ustavnega sodišča, temveč pomeni le njegovo odložitev na čas po izčrpanju pravnih sredstev pred pristojnimi sodišči, če pobudnik svojih pravic uspešno ne zavaruje že v teh postopkih.

Pobudnica ni izkazala, da je pred vložitvijo pobude izčrpala pravna sredstva zoper posamični akt. Tako glede na razloge, navedene v sklepu št. U-I-251/07, ni izkazala pravnega interesa. Zato je Ustavno sodišče njeno pobudo zavrglo.

Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.

Jože Tratnik
Predsednik